Objava jedinstvenog dokumenta izmijenjenog na temelju zahtjeva za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012

(2020/C 208/06)

Europska komisija odobrila je ovu manju izmjenu u skladu s člankom 6. stavkom 2. trećim podstavkom Delegirane uredbe Komisije (EU) br. 664/2014 (1).

Zahtjev za odobrenje ove manje izmjene može se pregledati u Komisijinoj bazi podataka eAmbrosia.

JEDINSTVENI DOKUMENT

„Mela di Valtellina”

EU br.: PGI-IT-0574-AM01 – 17.2.2020.

ZOI () ZOZP (X)

1. Naziv

„Mela di Valtellina”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. – Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Za proizvodnju jabuka „Mela di Valtellina” upotrebljavaju se sljedeće sorte: „Red Delicious”, „Golden Delicious”, „Gala”. Kada se puštaju u potrošnju, imaju sljedeća svojstva: Red Delicious: debeo, nevoštan epikarp sjajne, intenzivno crvene boje, dominantna boja pokriva više od 80 % površine, glatke, bez crvenkastih mrlja ili masnoće, otporne na rukovanje. Oblik duguljastoga krnjeg stošca s pet režnjeva i pentagonalnom ekvatorijalnom ravninom. Najmanji promjer 65 mm. Najmanji sadržaj šećera više od 10° brixa. Meso: bijelo s aromom jabuke srednjeg intenziteta. Intenzivna aroma meda, jasmina i marelice. Vrlo hrskave i sočne. Dominira sladak okus s osjetnom kiselošću i aromom srednjeg intenziteta. Nisu gorke. Čvrstoća mesa nije manja od 5 kg/cm2. Kada su zrele, jabuke Golden Delicious imaju nevoštan, intenzivno žut epikarp, ponekad ružičast na dijelu izloženom suncu i ponekad s crvenkastim mrljama, podložne su oštećenju pri rukovanju. Oblik kuglastoga ili duguljastoga krnjeg stošca; blago rebraste na poprečnom presjeku. Najmanji promjer 65 mm. Najmanji sadržaj šećera više od 11,5° brixa. Meso krem-bijele boje s intenzivnom aromom jabuke, srednje čvrsto, hrskavo i sočno te gotovo nimalo brašnasto. Plod se odlikuje slatkoćom, iako sa znatnim stupnjem kiselosti, što je znak svježine. Aroma jabuke srednjeg intenziteta. Nisu gorke. Čvrstoća mesa nije manja od 5 kg/cm2. Gala ima sljedeće karakteristike: sjajan crveni epikarp, crvena boja pokriva najmanje 30 % površine u slučaju standardne sorte Gala i 65 % površine u slučaju poboljšanih klonova. Oblik kratkoga krnjeg stošca s pet prilično izraženih apikalnih režnjeva. Najmanji promjer 65 mm. Najmanji sadržaj šećera više od 11° brixa. Meso krem-bijele boje srednje intenzivne arome. Srednje čvrste i vrlo sočne, nisu brašnaste. Okus je sladak, lagano kiseo i ugodan, srednje intenzivne arome. Nisu gorke. Čvrstoća mesa nije manja od 5 kg/cm2. U potrošnju se puštaju plodovi klase kakvoće „ekstra” i „I”.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

–

3.4. Posebni proizvodni postupci koji se moraju provesti na razgraničenom zemljopisnom području

Proizvodne se radnje moraju provesti na određenom zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Jabuke „Mela di Valtellina” puštaju se u potrošnju u kutijama od valovitog kartona, kartonskim pladnjevima, teleskopskim kutijama (traypak), drvenim sanducima, plastičnim sanducima za višekratnu uporabu, zapečaćenim paketima s više jabuka (pladnjevi, kutije i vreće).

3.6. Posebna pravila za označivanje proizvoda na koji se odnosi registrirani naziv

Riječi „Mela di Valtellina – Indicazione Geografica Protetta” [zaštićena oznaka zemljopisnog podrijetla] ili pokrata „IGP” [ZOZP] moraju biti jasno i potpuno čitljivo napisane slovima koja su veća od slova bilo kojeg drugog teksta na zapečaćenom pakiranju ili pojedinačnom plodu. Ako se upotrebljavaju pojedinačne naljepnice, moraju biti prisutne na najmanje 50 % plodova u pakiranju. Ako se takve naljepnice ne upotrebljavaju, plod se mora pakirati u zatvorena, zapečaćena pakiranja. Logotip se sastoji od riječi „Mela di Valtellina – Indicazione Geografica Protetta”. Boje koje se upotrebljavaju su crvena (Pantone crvena 032), zelena (Pantone 355) i crna (100 %). Tipografski je oblik „Futura Bold”.

4. Sažeta definicija zemljopisnog područja

Proizvodno područje jabuka „Mela di Valtellina” obuhvaća sljedeće općine u pokrajini Sondrio: Albosaggia, Andalo Valtellino, Ardenno, Berbenno di Valtellina, Bianzone, Buglio in Monte, Caiolo, Castello dell’Acqua, Castione Andevenno, Cedrasco, Cercino, Chiavenna, Chiuro, Cino, Civo, Colorina, Cosio Valtellino, Dazio, Delebio, Dubino, Faedo Valtellino, Forcola, Fusine, Gordona, Grosio, Grosotto, Lovero, Mantello, Mazzo di Valtellina, Mese, Mello, Montagna in Valtellina, Morbegno, Novate Mezzola, Piateda, Piantedo, Piuro, Poggiridenti, Ponte in Valtellina, Postalesio, Prata Camportaccio, Rogolo, Samolaco, San Giacomo Filippo, Sernio, Sondalo, Sondrio, Spriana, Talamona, Teglio, Tirano, Torre di Santa Maria, Tovo di Sant’Agata, Traona, Tresivio, Verceia, Vervio, Villa di Chiavenna i Villa di Tirano.

5. Povezanost sa zemljopisnim područjem

Područje na kojem se uzgajaju jabuke „Mela di Valtellina” posebnim čini povoljna izloženost doline Valtelline. Dolina se proteže od istoka prema zapadu, na sjeveru je zaštićena Retijskim Alpama, a na jugu Orobijskim Predalpama. Stoga se odlikuje veoma blagom klimom te vrućim i suhim vjetrom fenom koji uzrokuje nagli porast temperature i pad atmosferske vlage. Dolina se prostire na nadmorskoj visini od 200 m do 900 m, što znači da su voćnjaci dobro izloženi svjetlu i dobro provjetreni. Voćnjaci se uglavnom nalaze u neravnim, propusnim aluvijalnim lepezama u kojima se voda gotovo ne zadržava, a tla su slabo kisela ili kisela.

Organoleptička analiza pokazala je svojstva zajednička trima sortama jabuka „Mela di Valtellina”: čvrsto, kompaktno, hrskavo i aromatično meso. Konkretno:

— meso sorte Gala prilično je kompaktno, vrlo sočno i nije brašnasto; okus je sladak, lagano kiseo i bez gorčine, srednje intenzivne arome,

— sorta Golden Delicious odlikuje se srednjom čvrstoćom, hrskavošću i sočnošću, bez brašnaste teksture; okus je sladak, a aroma intenzivna,

— sorta Red Delicious ima intenzivnu aromu s notama meda, jasmina i marelice; meso je vrlo čvrsto, hrskavo i sočno. Aroma je srednjeg intenziteta.

Druge su karakteristike vrlo intenzivna boja ploda i njegov vrlo privlačan izduženi oblik, obilježja koja su pojačana zbog količine Sunčeve svjetlosti koju dolina dobiva uslijed izloženosti opisane u točki 4.

Čuvenost jabuka „Mela di Valtellina” seže iz razdoblja nakon Drugog svjetskog rata, a s godinama se proširivala zahvaljujući naporima raznih poljoprivrednih zadruga koje su, u suradnji sa sveučilišnim institutima specijaliziranima za uzgoj jabuka, etablirale uzgoj jabuka u dolini Valtellini. „Druga nacionalna konferencija o uzgoju voća u planinskim područjima” održana je u Ponteu u Valtellini još 1968. pod pokroviteljstvom talijanskoga hortikulturnog društva Società Orticola Italiana, nakon čega je 1983. uslijedila „Konferencija o sortnoj selekciji i poboljšanju uzgoja voća u planinskim područjima”. Uzgoj jabuka temelji se na nizu tradicionalnih, uvriježenih praksi. Te se prakse sada primjenjuju za komercijalni uzgoj jabuka koji je tijekom godina postao jedan od temelja gospodarstva doline te je povezan s nizom drugih aktivnosti kao što su mehanizacija, radovi na navodnjavanju, nabava tehničke opreme, marketinške usluge, pakiranje i prijevoz. Čuvenost uzgoja jabuka u dolini Valtellini privukla je i velika ulaganja, primjerice za sustav navodnjavanja na površini od 2 000 ha kojim upravlja društvo Consortio Sponda Soliva. To je društvo osnovano 70-ih godina 20. stoljeća i financirano zajmovima Europskog fonda za smjernice i jamstva u poljoprivredi (EFSJP). Zahvaljujući obilježjima proizvodnog područja, to je voće tijekom godina postajalo sve popularnije među potrošačima. Činjenica da se ta jedinstvena alpska voćarska dolina proteže od istoka prema zapadu povećava njezinu izloženost Sunčevoj svjetlosti, što epikarpu ploda daje svojstva opisana u točki 3.2. Orografija tog područja koja omogućuje izvrsnu izloženost Sunčevoj svjetlosti, uz veliku razliku između dnevne i noćne temperature, rahla tla koja ne zadržavaju vodu i uravnotežen obrazac padalina, što znači da se epikarp ploda naizmjenično moči i suši, pružaju najpovoljnije uvjete za dozrijevanje jabuka zbog kojih im je meso čvrsto i hrskavo, a oblik izduženiji i blago rebrast. Tri sorte obuhvaćene oznakom zemljopisnog podrijetla najbolje su sorte jabuka koje se proizvode u dolini Valtellini. Upravo su te tri sorte – Golden Delicious, Red Delicious i Gala – s vremenom postale omiljene među potrošačima i uzgajivačima jer više od drugih odražavaju obilježja područja, uključujući i ona koje su pod utjecajem ljudskih čimbenika. Specifičnost područja i vještine uzgajivača koji su tijekom godina zadržali tehnike uzgoja kojima se poštuju i štite doline i planine te činjenica da se uzgajivači od 80-ih godina 20. stoljeća vode željom da informiraju potrošače o kvaliteti svojih jabuka jasnim oznakama na pakiranju kojima se ističe njihovo podrijetlo iz Valtelline pridonijeli su tome da proizvod stekne široku bazu potrošača u Italiji i inozemstvu. To potvrđuje činjenica da se jabuke „Mela di Valtellina” prodaju u supermarketima i na specijaliziranim prodajnim mjestima, gdje se smatraju visokokvalitetnim proizvodom. Prosječna proizvođačka cijena po kilogramu za sortu Golden Delicious povećala se s 85 lira u 1968. na 105 u 1974., a za sortu Red Delicious s 80 lira u 1968. na 110 lira u 1974. Do 1979., što je samo nekoliko godina poslije, cijene su se utrostručile i dosegnule 330 lira po kilogramu za sortu Golden Delicious i 420 lira po kilogramu za sortu Red Delicious. U desetljeću nakon 1987. prosječne cijene po kilogramu iznosile su 680 za sortu Golden Delicious odnosno 830 lira za sortu Red Delicious. Od 1996. cijene su nastavile rasti te su 2006. dosegnule iznos od 0,31 EUR po kilogramu za sortu Golden Delicious i 0,37 EUR po kilogramu za sorte Red Delicious i Gala. Navedene cijene za te tri sorte u prosjeku su bile najmanje 10 % više od nacionalnog prosjeka za istu sortu.

Upućivanje na objavu specifikacije

(članak 6. stavak 1. drugi podstavak ove Uredbe)

Cjelokupan tekst specifikacije proizvoda dostupan je na sljedećoj internetskoj stranici:

http://www.politicheagricole.it/flex/cm/pages/ServeBLOB.php/L/IT/IDPagina/3335”

ili:

izravno na početnoj stranici Ministarstva poljoprivredne, prehrambene i šumarske politike (www.politicheagricole.it), klikom na „Qualità” [„Kvaliteta”] (u gornjem desnom kutu zaslona) i zatim na „Prodotti DOP IGP STG” [„Proizvodi ZOI ZOZP ZTS”] (na lijevoj strani zaslona) te naposljetku na „Disciplinari di Produzione all’esame dell’UE” [„Specifikacije podnesene na razmatranje Europskoj uniji”].

(1) SL L 179, 19.6.2014., str. 17.